  Виталий Пронин Дэриысь шор ёзо школаын ортчиз "Шундыберган" шудон.Дэри шор ёзо школаын кылем удмуртарняе огыр-бугыр вал: татчы люкаськылӥзы ёросысь 13 школаысь удмурт кылэз дышетӥсь, соин тунсыкъяськись визь погъёс. Соос понна «Шундыберган» шудон радъямын вал. Ужрад бадӟым праздниклы пӧрмиз. Люкаськемъёслы шуныт кылъёс веразы Дэри ёрос администрацилэн йырызлэн кивоштӥсез Валериан Никитин, «Удмурт Кенеш» огазеяськонлэн вице-президентэз Валерий Хохряков. Котькуд команда асэныз тодматыны кулэ вал, отӥяз кужымзэс но быгатонлыксэс возьматӥзы, пӧртэм удысъя быгатонлыкъёссэс эскеризы. Нимысьтыз командае огазеяськизы удмурт кылъя дышетӥсьёс. Быдӟым ож сярысь кылбур чуръёс чузъяськизы «Литература» станциын. Паймытӥзы Казмасысь Виктория Кабанова. Оже пыриськем песятаезлы сӥзьыса, «Ӵужектэм гожтэтъёс» кылбурзэ лыдӟиз. Та школаысь ик Юлиана Галичанина 10-тӥ классын дышетскись эшезлэсь Кристина Никитиналэсь вордэм чуръёссэ вераз. Жюри соослы вылӥ дунъет сётӥз. Чузъяськизы на тодмо удмурт классикъёслэн - Николай Байтеряковлэн, Степан Широбоковлэн, Михаил Петровлэн - кылбуръёссы. «Наукае нырысетӥ вамышъёсмы» станция огазеяз утчаськон-эскерон ужен тунсыкъяськисьёсты, пиналъёс асьсэлэсь ужъёссэс утизы, презентациос возьматӥзы. Казмасысь Любовь Снигирёва Юлиана Галичанинаен ӵош эскериллям «Палэзьпу - удмурт калыкын сям-йылолъёс, малы удмуртъёс та писпуэз яратӥллям» темаез. Вордскем Казмас гуртысьтызы кык бадӟымесь урамъёсты эскериллям. 85 корка дорын 52 палэзьпу будэ, пе, тупен-тупен веразы. Юськи школаысь Светлана Байсарова дано улосчимылэсь, кылбурчилэсь Эрик Батуевлэсь творчествоысьтыз буёлъёсты чаклам, Дэри школаысь Оксана Перевощикова но Григорий Жданов паймытӥзы «Мадёсъёс, калык чакланъёс но осконъёс Пыӵанка но Тяма гуртъёслэн улоназы» уженызы, Изгуртысь Никита Елганов мур усьтыны тыршем капкаен герӟаськем осконъёсты. Пиналъёс понна сяська лэсьтонъя мастер-класс возьматӥз Лилия Байкова. «Шунды» огазеяськонлэн ёзчиез, Удмурт кун университетысь студент Максим Королёв туала удмурт шудонъёсты тодэменыз паймытӥз. Пиналъёс сак кылзӥзы Бельгиысь но Тайландысь вуэм куноосты. Кунгож сьӧрысь нылпиос, Люба Гаро но Макхавее Сукаватано, Дэриын уло, 10-тӥ-11-тӥ классъёсын дышетско. Шумпоттӥзы асьсэ сярысь удмурт кылын вераменызы. Командаос визьзэс сыназы викторинаын. Юанъёс сӥземын вал Быдӟым Вормонлы 70 ар, композиторлы П. Чайковскийлы 175 ар, «Удмурт дунне» газетлы 100 ар тырмон лыдпусъёслы. Тунсыко юанъёс но паймымон ужъёс дасям Дэри школаысь музейлэн кивалтӥсез, Удмурт Элькунысь но Россия Федерациысь дано дышетӥсь Ангелина Алексеевна Байсарова, со «Шундыберган» шудонлэн анаез выллем луэ. Юанъёсты сэрттэм-пертчем сяна, кудъёссэ лыдӟыны но адӟыны луиз экран вылысь, командаос - ожгарчиослэн нимынызы - дор палъёсазы гожтэтъёс но гожтӥзы. Вожвылъяськонэ 14 команда пыриськиз. Тужгес трос баллъёс люказы «Визь погъёс», «Шундысиос» но дышетӥсьёслэн «Ӟырдыт сюлэмъёс» командаоссы. Ваньмыз соос пусъемын синпель кузьымъёсын но дипломъёсын, ёросысь «Удмурт Кенеш» огазеяськонлэн но ёрос администрациысь дышетонъя управленилэн Таукаронъёсынызы. «Шундыберган» Дэри ёрослэн аспӧртэмлыко но синмаськымон брендэз луэ. Татын удмурт нылпиос, огазе люкаськыса, калык азьын кепыратэк ас малпанъёссэс анай кылынызы куаш-куаш шара вераны дышетско. Та шудонэ пыриськись пиналъёс азьланяз но анай кылмес гажалозы шуыса оскон кылдэ. Пётр Давыдов Теги: Герд Нылпиос Шундыберган  